সময়টা আশির দশকের গোড়ায়। তখন ‘চালচিত্র’ (১৯৮১) ছবির প্রস্তুতি চলছে। কিন্তু পরিচালক মৃণাল সেনের সঙ্গে তখনও পরিচয় হয়নি চিত্রনাট্যকার-অভিনেতা দেবপ্রতিম দাশগুপ্তের। মোহিত চট্টোপাধ্যায়ের একটি ছবিতে কাজ করতে গিয়েছিলেন দেবপ্রতিম। সেখানেই তাঁকে আবিষ্কার করেন প্রয়াত পরিচালক। 

এই বিষয়ে অন্যান্য খবর

সিনেমায় পা রাখা মৃণাল সেনের হাত ধরে, শোকাভিভূত অমিতাভ, দেখে নিন সেই ক্লিপ
শোকের ছায়া বাংলা ছবির দুনিয়ায়, উঠে আসছে ‘মৃণালদা’র আশ্চর্য সব স্মৃতি



‘চালচিত্র’ ছবিতে দেবপ্রতিম দাশগুপ্ত। ছবি সৌজন্য: অর্কদীপ নাথ
‘‘একদিন হঠাৎ আমার বাড়ির সামনে একটা অ্যাম্বাসাডর গাড়ি আসে। গাড়ি থেকে নেমে মৃণাল জেঠু আমাকে ডাকেন। আমি নীচে আসতে উনি আমার পেটে হঠাৎ করে একটা খোঁচা দেন। খোঁচা খেয়ে আমি যেমন চমকে উঠি... সেটা দেখেই উনি সঙ্গে সঙ্গে বলে উঠলেন আমি সিলেক্টেড’’, স্মৃতিচারণা করলেন দেবপ্রতিম দাশগুপ্ত যাঁকে বর্তমান বিনোদন জগৎ তাজুদা বলেই চেনেন, ‘‘খোঁচাতে সিলেক্ট হওয়ার কারণ আমি বুঝিনি। পরে শ্যুটিং করতে গিয়ে দেখলাম যে ‘চালচিত্র’ ছবিতে ওভাবেই আমার ইন্ট্রোডাকশন ছিল।’’ 

দেবপ্রতিম দাশগুপ্তকে দেওয়া প্রয়াত মৃণাল সেনের অটোগ্রাফ
‘চালচিত্র’ ছবিতে দু’দিন কাজের পরে ডাক এসেছিল ‘খারিজ’ (১৯৮২) ছবিতে ‘হরি’ চরিত্রের জন্য। যাঁরা ছবিটি দেখেছেন তাঁরাই জানেন, শিশুশিল্পী হিসেবে কী অনবদ্য অভিনয় করেছিলেন তাজুদা। ওই ছবির প্রসঙ্গে জানালেন, প্রয়াত পরিচালক কখনও শিশু অভিনেতাদের ‘শিশু’ বলে সবকিছু শিখিয়ে-পড়িয়ে দেওয়াতে বিশ্বাস করতেন না বরং আলোচনা করতেন বড়দের মতো। ওটাই ছিল তাঁর শেখানোর পদ্ধতি।

‘খারিজ’ ছবিতে দেবপ্রতিম। ছবি: ইউটিউব থেকে
প্রয়াত পরিচালকের সান্নিধ্যে থাকা মানেই একজন শিশুর কাছে জ্ঞানভাণ্ডারের দরজা খুলে যাওয়া। ‘‘খুব আড্ডা দিতে ভালবাসতেন এবং সেটা কখনওই ফিল্ম নিয়ে নয়, বরং নানা বিষয় নিয়ে। ওঁর ইউনিটে একটা বিশেষ ব্যাপার ছিল। যাঁরা পরিবেশন করছেন তাঁরা ছাড়া বাকি সবাইকে একসারিতে বসে খেতে হতো। আমি অমোল পালেকরকেও ওইভাবে খেতে দেখেছি। এই ব্যাপারে খুব কড়া ছিলেন মৃণাল জেঠু। আমাকে ‘তাজু’ নয়, ‘চাঁদু’ আর ‘হনুমান’ বলে ডাকতেন। একটা অটোগ্রাফও দিয়েছিলেন হনুমান দাশগুপ্ত। আজীবন তার পরে যেখানেই দেখেছেন, আমাকে বলতেন কী হনুমান কেমন আছো?’’